Rectorul Universității „Valahia” din Târgoviște, conf. univ. dr. ing. Ioan Corneliu Sălișteanu și inspectorul general al Inspectoratului Școlar Județean Dâmbovița, prof. Adriana Magdalena Tudose, au semnat un acord de parteneriat, ce deschide calea către o colaborare strânsă și proiecte comune în domeniul educației .
Parteneriatul are drept scop consolidarea relațiilor și dialogului instituțional dintre mediul didactic preuniversitar și mediul didactic universitar, dar și promovarea imaginii celor două instituții prin implementarea și desfășurarea de evenimente culturale și educaționale.
Fundamental, Universitatea „Valahia” este un factor de dezvoltare pentru municipiul Târgoviște și județul Dâmbovița. Nu e o descoperire, ci o conștientizare realistă a rolului instituției. Dacă Universitatea este puternică, orașul crește, devine mai atractiv.